

ΔΗΜΟΣ ΑΓΙΑΣ ΒΑΡΒΑΡΑΣ

***Αυτοτελές Τμήμα Δημάρχου* ΔΕΛΤΙΟ ΤΥΠΟΥ *5/9/2*024**

**Έναρξη Κοινωνικού Φροντιστηρίου για τη νέα σχολική χρονιά**

Ενημερώνουμε τους πολίτες ότι η Κοινωνική Υπηρεσία-Κέντρο Κοινότητας του Δήμου μας υλοποιεί το πρόγραμμα «Κοινωνικό Φροντιστήριο» που αφορά στην παροχή ενισχυτικής διδασκαλίας σε μαθητές που χρειάζονται υποστήριξη στη σχολική τους μελέτη.

Στόχος του προγράμματος είναι η μείωση της σχολικής διαρροής και η παροχή ίσων ευκαιριών στη μάθηση. **Η ένταξη των παιδιών είναι ανοικτή όλο τον χρόνο καθώς και τους καλοκαιρινούς μήνες για την υποστήριξη των μετεξεταστέων μαθητών.**

Οι δράσεις που παρέχονται είναι:

* **Εργαστήρι Σχολικής Μελέτης** για μαθητές Δημοτικού Σχολείου. Παρέχεται υποστήριξη στη μελέτη των μαθημάτων, κατόπιν αξιολόγησης του γνωστικού επιπέδου των παιδιών, σε συνεργασία με τη σχολική μονάδα και το δάσκαλο της τάξης. Το εργαστήρι λειτουργεί σε ολιγομελή τμήματα, μετά τη λήξη του σχολικού προγράμματος.
* **Ενισχυτική Διδασκαλία για μαθητές Γυμνασίου-Λυκείου.**Παρέχεται υποστήριξη στη σχολική μελέτη των παιδιών με βάση τη διαθεσιμότητα εκπαιδευτικών στην συγκεκριμένη ειδικότητα που ζητείται. Τα μαθήματα παρέχονται μετά τη λήξη του σχολικού προγράμματος και οργανώνονται ομαδικά ή ατομικά.
* **Γραμματισμός Ενηλίκων.** Παρέχεται υποστήριξη για την ανάπτυξη βασικών δεξιοτήτων γραφής και ανάγνωσης, καθώς και για την προετοιμασία συμμετοχής στις απολυτήριες εξετάσεις με στόχο την απόκτηση απολυτηρίου τίτλου δημοτικού.

Το κοινωνικό Φροντιστήριο στελεχώνεται με εκπαιδευτικούς του Κέντρου Κοινότητας-Κοινωνικής υπηρεσίας και εθελοντές και **παραμένει ανοιχτό στη συνεργασία με εκπαιδευτικούς που επιθυμούν να προσφέρουν εθελοντικά τις υπηρεσίες τους στην υποστήριξη των μαθητών, κυρίως για τα μαθήματα θετικών επιστημών (Φυσική, Χημεία, Μαθηματικά).**

Τα μαθήματα πραγματοποιούνται σε δημοτικά κτίρια.

Για την εκδήλωση ενδιαφέροντος μπορείτε να  απευθύνεστε τηλεφωνικά και διά ζώσης στην Κοινωνική Υπηρεσία-Κέντρο Κοινότητας του Δήμου μας στο Δημαρχείο, Αριστομένους αρ. 8:

**Για το δημοτικό σχολείο:** 2132019396, Αικατερίνη Κουνναμά, Παιδαγωγός

**Για το Γυμνάσιο-Λύκειο και τον γραμματισμό ενηλίκων:** 2132019377, Δημήτριος Σελίμης, Αλέξανδρος Εξάρχου, Φιλόλογοι

**Ωράριο επικοινωνίας: 11.00 – 19.00**